
A helyi esélyegyenlőségi program elfogadására
Tisztelt Képviselő-testület!

Az egyenlő bánásmódról és az esélyegyenlőség előmozdításáról szóló 2003. évi CXXV. törvény (a továbbiakban: Ebvt.) rendelkezései alapján a község, a város és a főváros kerületeinek önkormányzata ötévente öt évre szóló helyi esélyegyenlőségi programot fogad el. (Az ötven főnél több személyt foglalkoztató költségvetési szervek és többségi állami tulajdonban álló jogi személyek kötelesek esélyegyenlőségi tervet elfogadni.) A helyi esélyegyenlőségi program időarányos megvalósulását kétévente át kell tekinteni, az áttekintés alapján szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.

Az Ebtv.31. § (6)-(7) bekezdései szerint 2013. július 1. napjától a települési önkormányzat és annak jogi személyiséggel rendelkező társulása az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha e törvény rendelkezéseinek megfelelően – társulás esetén valamennyi települési önkormányzat – hatályos helyi esélyegyenlőségi programmal (HEP) rendelkezik.

A helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Korm. rendelet és a helyi esélyegyenlőségi program elkészítésének részletes szabályairól szóló 2/2012. (VI. 5.) EMMI rendelet rendelkezéseivel összhangban az adatszolgáltató intézmények – Játékvár Óvoda és Bölcsőde, József Attila Általános Iskola, Gyermekjóléti és Szociális Szolgáltató Központ, Városi Művelődési Központ és Könyvtár - és a partneri rendszer – civil szervezetek, nevelési oktatási intézmények gyermekvédelmi felelősei -  bevonásával és egyetértésével elkészült  Martfű Város Önkormányzatának Helyi Esélyegyenlőségi Programja, mely tartalmazza  a célcsoportok – a mélyszegénységben élők, a gyermekek, a nők, az idősek, és a fogyatékkal élők - helyzetének beazonosított problémáit és az intézkedési tervben megfogalmazott, feltárt problémák megoldásához szükséges  intézkedéseket .
A Helyi Esélyegyenlőségi Program helyzetelemzését a Képviselő-testület a 2013. szeptember 26-i ülésén már megismerte. A program intézkedési terve elkészült, a kész programot a Türr István Képző és Kutató Intézet véleményezői elfogadták. 

A Helyi Esélyegyenlőségi Program nyilvánosságát biztosítottuk a martfűi honlapon történő közzététellel. A program nyomtatott formában a polgármesteri hivatalban is megtekinthető. 
A program elfogadása után az önkormányzat a megvalósítás érdekében létrehozza a HEP fórumot, melynek feladata a megvalósulás figyelemmel kísérése, a kötelezettségek teljesítésének nyomon követése, az esetleges új beavatkozások meghatározása, a változások beépítése az intézkedési tervbe.
Kérem a képviselő-testületet a Helyi esélyegyenlőségi program megtárgyalására és elfogadására. 
Határozati Javaslat: 
…./2013. (X. 31.) Ö. határozat
A helyi esélyegyenlőségi program elfogadásáról
1. Martfű Város Képviselő-testülete megtárgyalta és elfogadja az előterjesztés melléklete szerinti Martfű Város Önkormányzata Helyi Esélyegyenlőségi Programját, egyúttal meghatalmazza a polgármestert a program aláírására.
2. A helyi esélyegyenlőségi program időarányos megvalósulását kétévente felül kell vizsgálni.

